     เป็นร้านข้าวหมูแดง/หมูกรอบ เก่าแก่ของจังหวัดพิษณุโลก เห็นว่าเปิดมา 50-60 ปีแล้ว แต่ไม่รู้เหมือนกันว่าเล็ดรอดสายตาเราไปได้ไง จนเมื่อมาเห็นรีวิวของพี่ Digital taste เลยต้องรีบเซฟไว้ในทันที วันนี้มีโอกาสได้มาตามพร้อมหิ้วกล้องที่ปราศจากการ์ดความจำ แน่นอนหล่ะ ขอเป็นมือถือแบบง่าย ๆ ก็แล้วกัน ร้านนี้ตั้งอยู่ถนนพญาลิไท ใจกลางเมืองพิษณุโลก ซึ่งแถวนี้มีร้านอาหารที่เก่าแก่มากมายอยู่หลายร้าน ใครนึกไม่ออก หากมาจากสถานีรถไฟ ถึงสี่แยกสถานีตำรวจ ก็ให้เลี้ยวซ้ายเข้าถนนบรมไตรโลกนารถ จากนั้นก่อนเข้าวงเวียนหอนาฬิกา ก็ให้เลี้ยวซ้ายครับ ร้านจะอยู่ทางซ้ายมือ

     ลักษณะร้านจะเป็นตึกแถวเก่าย่านใจกลางเมืองพิษณุโลก มี 2 คูหา ร้านจึงค่อนข้างกว้างพอสมควร วันนี้มาลูกค้าเต็มร้านเลย มีว่างอยู่โต๊ะเดียวเลยเสร็จเรา เมนูอาหารมีหลายอย่าง หลัก ๆ จะเป็นข้าวหมูแดง หมูกรอบ กุนเชียง และซี่โครงหมู แต่ก่อนนี้มีก๋วยเตี๋ยวเป็นบะหมี่เกี๊ยวด้วย แต่เห็นว่าลูกน้องลาออกไป เลยหยุดทำมาพักนึงแล้ว ตอนนี้เลยมีแต่ข้าวครับ ราคาขายจะอยู่ที่ 40-50 บาท หรือจะสั่งเป็นหมูแดง หมูกรอบ ซี่โครงหมูเปล่า ๆ ราดน้ำมาก็ได้นะ ราคาก็สูงขึ้นหน่อย ก็ว่ากันไป วันนี้ผมได้ลองอยู่ 2 อย่างครับ คือ ข้าวซี่โครงหมู (40 บาท) และข้าวหมูกรอบ (40 บาท) รสชาติเป็นยังไงมาดูกัน

     ไม่ผิดหวังนะครับในเรื่องของตัวหมูกรอบ หรือจะเป็นซี่โครงหมู ซึ่งซี่โครงหมูจะเป็นซี่โครงอ่อนสับเป็นชิ้นเล็ก ๆ ทั้ง 2 อย่างอร่อยทั้งคู่ น้ำราดก็อร่อย สามารถทานเปล่า ๆ ได้โดยไม่ต้องใส่น้ำจิ้มเพิ่มได้เลย แต่ที่อยากจะให้เพิ่มเติมอีกหน่อยก็คือ อย่างแรก ทางร้านน่าจะมีน้ำซุปให้ด้วยครับ จะทำให้ทานข้าวได้คล่องคอมากยิ่งขึ้น อีกอย่างคือทางร้านไม่ได้ใช้ข้าวอย่างดี เป็นข้าวที่แข็งไปหน่อย พอน้ำซุปไม่มี มันก็ยิ่งฝืดไปกันใหญ่ ผมต้องใช้วิธีการทานไป ดื่มน้ำไปด้วยแหละครับ ถ้า 2 อย่างนี้ทางร้านปรับปรุงขึ้นมาได้จะดีมาก ๆ จะเป็นร้านที่ผมมาทานประจำได้เลย "น้ำซุป" และ "ข้าวครับ"

     ด้านการบริการ เจ้าของร้านพูดจาดีนะ โดยเฉพาะพี่ผู้หญิงอัธยาศัย พูดจาดีเป็นกันเองมาก ๆ น้ำดื่มมีบริการฟรีครับ

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (1,088)